钦定古今图书集成/明伦汇编/官常典/第736卷 > 铁铉
## 钦定古今图书集成/明伦汇编/官常典/第736卷 > 铁铉

按《明外史》本传：“铉，邓人。洪武中，由国子生授礼科给
事中，调都督府断事。尝谳疑狱，立白。太祖喜，字之曰
鼎石。建文初，为山东参政。李景隆之北伐也，铉督饷
无乏。景降，兵败白沟河，单骑走德州，城戍皆望风溃。
铉与参军高巍感奋涕泣，自临邑趋济南，与巍及盛
庸、宋参军等誓以死守。燕兵攻德州，景隆走依铉。德”
州陷，燕王收其储蓄百馀万，势益张，遂攻济南，景隆
复大败南奔。铉与庸等乘城御燕，尽毁其攻具。城坏，
辄画布为帷，夜羃之，远望若城，而潜版筑其内。燕兵
初不敢逼，既而觉之，发大炮，铉书《太祖高皇帝牌》悬
城上，相顾不敢发。燕王愤甚，堰济水灌城，城中人大
惧，铉曰：“无恐，贼且就缚。”令守陴军士皆哭。已而群呼
愿降，乃出千人城外伏地请命，请退兵十里，无扰百
姓。当是时，燕王称兵已逾年，仅下永平、保定诸州县，
旋破旋复，坚守不下。闻降，乃大喜曰：“得济南，断南北
道矣。即画疆守金陵，不难图也。”亟下令退军受降。军
中皆懽呼。明日，燕王乘骏马张盖，鼓吹徐行，过桥及
瓮城，铉预戒壮士伏城上，候燕王入。城下人呼“千岁”，
则城上人急下铁板，而别设伏撤桥，尽歼燕众。王甫
及城，城下人遽呼“千岁”，板骤下，中王马首。王大惊，急
弃所乘马，取他马走桥下。伏发断桥，桥仓卒不可断，
王鞭马得疾驰去。铉率众掩击，大败之。夜复与庸等
斫其营，燕兵溃走。乘势奋击，斩获无算，遂复德州。帝
闻捷大悦，遣官慰劳，赐银币，封其三世。铉入谢，赐宴。
凡所建白，皆如其言。擢山东布政使，封庸历城侯。寻
进铉兵部尚书，参庸军务。寻，庸大败燕王于东昌，斩
大将张玉，燕王奔还北平。自是燕兵南下，不敢复道
济南。比燕兵渐逼，帝命辽东总兵官杨文将所部十
万与铉合，绝燕后。文师至直沽，燕将宋贵等邀击，兵溃，无一至济南者。铉与诸将复败燕兵小河。已而燕
师渡江，铉屯淮上，众溃被擒，至反背，坐廷中，愤詈不
屈，令一回顾，终不得，遂磔死，年三十七。子福安，戍河
池。康安先卒，父仲名，年八十三。母薛，并安置海南。其
免族诛者，谓铉非朝臣也。福王时，赠太保，谥忠襄。